CELEX: 32014D0417
Language: da
Date: 2014-06-27 00:00:00
Title: 2014/417/EU: Kommissionens gennemførelsesafgørelse af 27. juni 2014 om visse midlertidige beskyttelsesforanstaltninger over for afrikansk svinepest i Letland (meddelt under nummer C(2014) 4536)  EØS-relevant tekst

1.7.2014   
            
            
               DA
            
            
               Den Europæiske Unions Tidende
            
            
               L 192/66
            
         KOMMISSIONENS GENNEMFØRELSESAFGØRELSE
   af 27. juni 2014
   om visse midlertidige beskyttelsesforanstaltninger over for afrikansk svinepest i Letland
   
      
         (meddelt under nummer C(2014) 4536)
      
   
   (Kun den lettiske udgave er autentisk)
   (EØS-relevant tekst)
   
      (2014/417/EU)
   
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 3,
   under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (2), særlig artikel 10, stk. 3, og
   ud fra følgende betragtninger:
   
               (1)
            
            
               Afrikansk svinepest er en infektiøs virussygdom, der rammer populationer af tamsvin og vildtlevende svin og kan have alvorlige konsekvenser for svineproduktionens rentabilitet, og som forårsager forstyrrelser i samhandelen i EU og eksporten til tredjelande.
            
         
               (2)
            
            
               Ved et udbrud af afrikansk svinepest er der risiko for, at sygdomsagensen spredes til andre svinebedrifter og til vildtlevende svin. Sygdomsagensen kan således sprede sig fra en medlemsstat til en anden eller til tredjelande via handel med levende svin eller produkter fremstillet heraf.
            
         
               (3)
            
            
               Ved Rådets direktiv 2002/60/EF (3) er der fastsat minimumsforanstaltninger, der skal gennemføres i EU til bekæmpelse af afrikansk svinepest. I henhold til artikel 9 i direktiv 2002/60/EF skal der oprettes beskyttelses- og overvågningszoner i tilfælde af udbrud af sygdommen, hvor de i samme direktivs artikel 10 og 11 nævnte foranstaltninger skal anvendes.
            
         
               (4)
            
            
               Letland har underrettet Kommissionen om den nuværende situation med hensyn til afrikansk svinepest i landet og har i henhold til artikel 9 i direktiv 2002/60/EF oprettet beskyttelses- og overvågningszoner, hvori de i samme direktivs artikel 10 og 11 nævnte foranstaltninger anvendes.
            
         
               (5)
            
            
               For at hindre unødvendige forstyrrelser i samhandelen i EU og for at undgå, at tredjelande indfører uberettigede handelshindringer, bør der i samarbejde med den pågældende medlemsstat fastlægges en EU-liste over zoner med restriktioner på grund af afrikansk svinepest i Letland, som er beskyttelses- og overvågningszoner (»spærrezonerne«).
            
         
               (6)
            
            
               Spærrezonerne i Letland bør derfor, i afventning af det næste møde i Den Stående Komité for Fødevarekæden og Dyresundhed, opføres i bilaget til denne afgørelse, ligesom regionaliseringens varighed bør fastsættes.
            
         
               (7)
            
            
               Denne afgørelse vil blive taget op til fornyet vurdering på det næste møde i Den Stående Komité for Fødevarekæden og Dyresundhed —
            
         VEDTAGET DENNE AFGØRELSE:
   Artikel 1
   Letland påser, at de i henhold til artikel 9 i direktiv 2002/60/EF oprettede beskyttelses- og overvågningszoner som minimum omfatter de områder, der er angivet i bilaget til denne beslutning.
   Artikel 2
   Denne afgørelse anvendes indtil den 31. juli 2014.
   Artikel 3
   Denne afgørelse er rettet til Republikken Letland.
   
      Udfærdiget i Bruxelles, den 27. juni 2014.
      
         
            På Kommissionens vegne
         
         Tonio BORG
         
            Medlem af Kommissionen
         
      
   
   
      (1)  EFT L 395 af 30.12.1989, s. 13.
   
      (2)  EFT L 224 af 18.8.1990, s. 29.
   
      (3)  Rådets direktiv 2002/60/EF af 27. juni 2002 om specifikke bestemmelser for bekæmpelse af afrikansk svinepest og om ændring af direktiv 92/119/EØF for så vidt angår Teschener syge og afrikansk svinepest (EFT L 192 af 20.7.2002, s. 27).
   
      BILAG
      
                  Zoner i Letland
               
               
                  Spærrezoner, jf. artikel 1
               
               
                  Anvendelsen ophører (dato)
               
            
                  Beskyttelseszone
               
               
                  Krāslavas novada Robežnieku pagasts, Dagdas novada Asūnes pagasts
               
               
                  31. juli 2014
               
            
                  Overvågningszone
               
               
                  Krāslavas novada Indras, Kalniešu, Skaistas pagasti; Dagdas novada Konstantinovas, Dagdas, Svariņu, Bērziņu un Ķepovas pagasti; Dagdas pilsēta
               
               
                  31. juli 2014